21. medzinárodná konferencia

**TEPELNÁ OCHRANA BUDOV 2021**

*Podstata zabezpečenia energetickej hospodárnosti budov*

**2. - 4. februára 2022 online**

Vážení účastníci medzinárodnej konferencie TOB 2021, vážení partneri

podľa pôvodného plánu sa 21. medzinárodná konferencia Tepelná ochrana 2021 mala uskutočniť 12. – 14. mája 2021. Vzhľadom na epidemiologickú situáciu

sme zabezpečili presunutie termínu na 14.-16. novembra 2021. Aj na základe rozhovorov s mnohými z vás sme dospeli k názoru, že pridanou hodnotou konferencie je určite osobné stretnutie a poskytnutie možnosti osobnej výmeny skúseností počas fyzickej účasti na konferencii. Všetci prednášatelia a aj široká odborná verejnosť boli informovaní o zabezpečení ďalšieho posunutia termínu konania konferencie. Boli sme presvedčení (veľmi sme dúfali), že sa fyzické stretnutie v termíne 2.-4. februára 2022 podarí. Všetci prednášatelia poslali na jeseň 2021 príspevky a spolupracovali tak na príprave zborníka z konferencie. Zborník prednášok je už vytlačený a bude poskytnutý všetkým účastníkom.

Veľmi ma osobne mrzí, že po 50 rokoch organizovania predmetnej medzinárodnej konferencie sa táto, vzhľadom na pretrvávajúcu epidemiologickú situáciu,  hrozbu ďalšej vlny ochorení (Omikron) a súvisiace požiadavky na účasť v hoteli, nemôže uskutočniť s prezenčnou formou. Mnohí z vás (prednášateľov) a tiež potencionálnych účastníkov z odbornej verejnosti vyjadrili záujem na účasť, ak sa konferencia uskutoční online. Konanie medzinárodnej konferencie online v dňoch 2. – 4. februára sme obratom zabezpečili. Zameraním konferencie je informovať odbornú verejnosť o problémoch súvisiacich so zabezpečením zlepšenia klimatickej situácie, znižovania spotreby energie a najmä emisií CO2.

**Vážené kolegyne a kolegovia,**

**dovoľujem si obrátiť sa na každého z Vás s prosbou o podporu konania konferencie a Vašu osobnú účasť. S prednáškami začneme 2. februára 2022 popoludní, budeme pokračovať 3. februára predpoludním a popoludní a 4. februára 2022 predpoludním. Presný rozpis programu Vám zašleme v priebehu nasledujúcich dní. Všetky dokumenty konferencie (samozrejme, vrátane zborníka) vám zašleme poštou.**

Podrobnosti o účastníckom poplatku a súvisiacich podmienkach účasti na konferencii TOB 2021 sú uvedené v priloženom liste.

S pozdravom

 prof. Ing. Zuzana Sternová, PhD.

 odborná garantka

Bratislava 19.1.2022